Flo Kasearu (2021)
**Flo Kasearu** (s. 24. huhtikuuta 1985 Pärnu) on virolainen kuvataiteilija, jonka teokset ovat usein muodoltaan installaatioita, veistoksia, videoita ja performansseja. Kasearu käsittelee taiteessaan absurdilla otteella yhteiskunnallisia ilmiöitä ja epäkohtia, kuten vaikkapa omaisuutta ja osattomuutta sekä instituutioita ja tavallisten ihmisten unelmia. Hän mainitsee kiinnostuksen kohteikseen muun muassa yksityisen ja julkisen tilan sekä monumentaalisuuden ja epävakauden välisen ristiriidan.

Flo Kasearun kotimuseo
----------------------

Vuonna 2013 Kasearu perusti vanhaan tallinnalaiseen puutaloon Flo Kasearun kotimuseon. Talo on kuulunut taiteilijan suvulle useiden sukupolvien ajan, mutta neuvostoaikana hänen isovanhempansa joutuivat luopumaan siitä. Nyt Kasearu asuu ja työskentelee talossa ja pitää sitä auki museona. Museon ja sinne tehtyjen paikkasidonnaisten teosten kautta Kasearu kertoo lähestyvänsä muun muassa omaisuuden ja institutionaalisen hierarkian teemoja. Monet Kasearun teokset, kuten piirrossarja *Fears of a Museum Director* (2014), liittyvät aiheiltaan kotimuseoon.

Suomessa
--------

Kiasman kokoelmiin kuuluu Kasearun video *Uprising* (2015) sekä veistos *Uprising (The Aircraft*, 2015). Videolla nähdään ilmakuvaa Tallinnan Pelgulinnan alueelta, jolla Flo Kasearun kotimuseo sijaitsee. Talossa tehdään kattoremonttia. Peltikatosta leikataan kolmiomaisia kappaleita, joista taitellaan paperilennokkia tai hävittäjää muistuttavia veistoksia. Teossarjan nimi *Uprising* viittaa sekä kohoamiseen että kansannousuun.

Vuonna 2016 Kasearun sekä Andra Aaloen ja Aet Aderin ehdotus *Alerts* pääsi finaaliin Kiasman ja Valtion taideteostoimikunnan kilpailussa, jossa haettiin julkista taideteosta Kiasman läheisyyteen.

Koulutus, näyttelyt ja kokoelmat
--------------------------------

Kasearu on opiskellut maalausta ja valokuvausta Viron taideakatemiassa. Hän valmistui taiteen maisteriksi vuonna 2013. Vuosina 2006–2007 Kasearu opiskeli multimediaa Universtität der Künste Berlinissä.

Kasearu on esiintynyt lukuisissa näyttelyissä Virossa ja muissa maissa vuodesta 2006 alkaen. Hänen teoksiaan kuuluu Kumun, Tarton taidemuseon ja Kiasman kokoelmiin.

Lähteet
-------

1. 1 2 3 4 5  Flo *Flo Kasearun verkkosivut*. Viitattu 4.5.2017. (englanniksi)
2. ↑  Flo Kasearu < Gallery Artists - Temnikova & Kasela Gallery *Temnikova & Kasela Gallery*. Viitattu 4.5.2017. (englanniksi)
3. ↑  Noemi Smolik: Flo Kasearu, Zacheta National Gallery of Art. (Exhibition review) *Artforum*, January 2015, s. 232.
4. ↑  BIO *Flo*.  9.2.2016. Viitattu 4.5.2017. (englanniksi)
5. ↑  Flo Kasearu House Museum *Arterritory.com - Baltic, Russian and Scandinavian Art Territory*. Viitattu 4.5.2017.
6. ↑  Flo Kasearu Majamuuseum *flokasearu.eu*. Viitattu 4.5.2017. (englanniksi)
7. 1 2  Kansallisgalleria - Taidekokoelmat - Uprising *Kansallisgalleria - Taidekokoelmat*. Viitattu 4.5.2017. [vanhentunut linkki]
8. 1 2 3  CV *Flo*.  10.2.2016. Viitattu 4.5.2017. (englanniksi)
9. ↑  Kiasma - Alerts *www.kiasma.fi*.  Arkistoitu 17.12.2016. Viitattu 4.5.2017.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Yhdysvallat
* Puola

 |
|  |
| Muut | 
* IdRef

 |

 |